**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.12.2019, ora 08.00 – 29.12.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.12.2019, ora 7.00**

**RÂURI**

**Debitele au fost** **în general în scădere**, exceptând râurile din bazinele hidrografice: Olt, Argeș, Vedea, Ialomița, Bârlad, afluenții Prutului și cele din Dobrogea, unde au fost staționare și cursul inferior al Mureșului, unde au fost în creștere prin propagare.

Formațiunile de gheață (gheață la maluri, năboi) existente în bazinul superior al Bistriței (afluent al Siretului) au fost în extindere și intensificare.

Debitele se situează în general la valori cuprinse între 30-90% din mediile multianuale lunare, mai mari pe râurile din bazinele hidrografice: Caraş, în bazinele superioare şi mijlocii ale Jiului şi Bistriţei, pe unii afluenți ai Oltului inferior (Olăneşti, Bistriţa, Luncavăţ), pe unele râuri din Dobrogea (Slava, Hamangia, Râmnic) și mai mici (sub 30% din normalele lunare) pe: Crișul Alb, Moraviţa, Bârlad, Jijia, cursul inferior al Bistriței și cursul superior al Tazlăului.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Suceava, Moldova, Bistrița, Trotuș, Putna, Râmnicu Sărat și Buzău, unde vor fi în ușoară scădere.

Formațiunile de gheață (gheață la maluri, năboi) existente în bazinul Bistriței vor fi în extindere și intensificare și își vor face apariția și pe alte râuri din zonele montane aferente nordului Moldovei.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 28-29.12.2019 **a fost în creștere, având valoarea de 5700 m3/s**, peste media multianuală a lunii **decembrie (5200 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi** **în creştere (6000 m3/s).**

În aval de Porţile de Fier debitele vor fi în creștere.

**2.** **Situaţia meteorologică în intervalul 28.12.2019, ora 08.00 –29.12.2019, ora 06.00**

**Este în vigoare atenţionarea meteorologică nr. 100, astfel:**

**-informare meteorologică pentru întreaga țară până pe data de 29.12.2019, la ora 22:00**, vizând intensificări ale vântului (45…50 km/h și peste 60…70 km/h la munte) și precipitații mai ales sub formă de ninsoare;

**-COD GALBEN până pe data de 29.12.2019, la ora 20:00,** vizândninsori temporar însemnate cantitativ cu depunere de strat de zăpadă, local consistent în Carpații Meridionali și de Curbură și în cea mai mare parte a Moldovei și intensificări ale vântului cu viteze în general de 50...55 km/h, iar la munte, în special pe creste, cu rafale de peste 70...80 km/h, viscolind și spulberând zăpada(18 judeţe vizate: *ALBA, ARGEŞ, BACĂU, BOTOŞANI, BRAŞOV, BUZĂU, COVASNA, DÂMBOVIŢA, GORJ, HUNEDOARA, NEAMŢ,* *IAŞI, PRAHOVA, SIBIU, SUCEAVA, VASLUI, VÂLCEA* *şi VRANCEA*).

**În ţară,** vremea a continuat să se răcească ușor, devenind apropiată de normal din punct de vedere termic în aproape toate regiunile. Cerul a fost mai mult noros, exceptând Oltenia, cea mai mare parte a Dobrogei și vestul Munteniei, unde ziua a fost variabil. A nins la munte, în Transilvania și pe arii restrânse în Banat și Crișana, în Moldova au predominant ninsorile, în Muntenia local s-au semnalat precipitații mixte, iar în Dobrogea a plouat izolat. Vântul a suflat slab și moderat, cu intensificări la munte, în special pe crestele Carpaților Meridionali, unde la rafală s-au depășit viteze de 90...100 km/h și zăpada a fost viscolită și spulberată, iar la cote mai reduse în Moldova (până la 79 km/h în nordul regiunii), precum și, izolat, în Banat, Crișana și Dobrogea. La ora 20 stratul de zăpadă măsura până la 120 cm în Masivul Făgăraș (Bâlea Lac), 11 cm în estul Transilvaniei, 5 cm în nordul Moldovei și 2 cm în Crișana. Temperaturile maxime au fost cuprinse între -2 grade la Dumbrăvița de Codru și 8 grade la Slatina, Drăgășani, Craiova, Băilești, Calafat și Bechet, iar la ora 06 se înregistrau valori termice cuprinse între -5 grade la Petroșani și 2 grade la București-Filaret, Constanța-dig, Gorgova, Gura Portiței, Sulina, Tulcea, Drăgășani, Râmnicu Vâlcea și Târgu Jiu.

**Observație:** de ieri dimineață, de la ora 06, a fost în vigoare o atenționare cod galben de fenomene meteorologice periculoase imediate emisă de către SRPV Timișoara.

**La Bucureşti,** vremea s-a răcit și s-a apropiat de normalul termic al perioadei. Cerul a prezentat înnorări temporare și, trecător, la începutul intervalului, s-au semnalat precipitații mixte. Vântul a suflat slab și moderat. Temperatura maximă a fost 5 grade la Afumați și 6 grade la Băneasa și Afumați, iar la ora 06 se înregistrau 1 grad la Băneasa și 2 grade la Filaret.

**3. Prognoza meteorologică în intervalul 29.12.2019, ora 08.00 –30.12.2019, ora 8.00**

**În ţară,** vremea va continua să se răcească ușor. Înnorările vor persista în jumătatea de est a teritoriului, unde precipitațiile, slabe și moderate cantitativ, se vor semnala pe arii relativ extinse, mai ales pe parcursul zilei. **Va ninge la munte, în Moldova și trecător și în estul și nord-estul Munteniei și local se va mai depune strat de zăpadă; vântul va avea rafale cu viteze în general de 50...60 km/h, iar în Carpații Meridionali și de Curbură 70...80 km/h, viscolind și spulberând zăpada**. În restul Munteniei, în Dobrogea și estul Olteniei se vor semnala precipitații mixte. În celelalte zone cerul va fi doar parțial noros, iar probabilitatea de precipitații va fi redusă. Izolat se va forma ghețuș și vor fi condiții de polei. Intensificări ale vântului vor fi și pe litoral și în bazinul vestic al Mării Negre și local și temporar în regiunile vestice. Temperaturile maxime se vor încadra între -3 grade în nordul Moldovei și 5 grade pe litoral și în vestul Olteniei, iar cele minime vor fi cuprinse în general între -9 și 0 grade.

**La Bucureşti,** vremea va continua să se răcească. Cerul va fi mai mult noros și temporar vor fi precipitații slabe, mai ales sub formă de ninsoare. Vântul va sufla slab și moderat (viteze la rafală de până la 25...30 km/h). Temperatura maximă va fi de 2...3 grade, iar cea minimă de -3...-1 grad.

**4. Buletin nivometeorologic pentru perioada 28-30.12.2019**

**Prognoza vremii în intervalul 28-30 decembrie**

Vremea va fi în general închisă și va continua să ningă în majoritatea masivelor, îndeosebi în noaptea de 28/29 decembrie și în cursul zilei de 29 decembrie. Vântul va prezenta intensificări de 60-70 km/h în zona înaltă din majoritatea masivelor, viscolind și spulberând temporar zăpada.

**Zăpada proaspătă:** va continua să se depună strat de zăpadă proaspătă, mai însemnat pe versanții nordici din Carpații Meridionali și de Curbură, unde va depăși 20-25 cm și în Carpații Orientali, în special pe versanții nordici, nord-estici și estici, unde va depăși pe alocuri 10-15 cm.

**Temperaturi prognozate:**

**Peste 1800 m:** temperaturi minime: -17…-10 gr.C; temperaturi maxime: -15…-8 gr.C;

**Sub 1800 m:** temperaturi minime: -10…-7 gr.C; temperaturi maxime: -7…-4 gr.C.

**Evoluția stratului de zăpadă și a riscului de avalanșă**

**În toate masivele** va continua să ningă și se va depune strat de zăpadă proaspătă de tip pulver,instabil, de dimensiuni mai însemnate în Carpații Meridionali și Orientali. Vântul va sufla moderat, cu rafale de peste 70-90 km/h în zonele înalte, unde va viscoli și spulbera zăpada, formând plăci de vânt și depozite mai însemnate de zăpadă. La supraîncărcări mari, pe pante cu înclinație mare și cu strat mai consistent, se pot declanșa avalanse de dimensiuni mici. În Carpații Meridionali se pot declanșa avalanșe medii și chiar mari în zonele unde există acumulări mai însemnate de zăpadă proaspătă.

**Munții Bucegi** **RISC ÎNSEMNAT (3)**

La peste 1800 m stratul instabil de zăpadă proaspătă, de tip pulver, măsoară pe alocuri peste 20 cm. Este depus peste cruste de gheață și stratul vechi, de aproximativ 15-20 cm. În zonele adăpostite zăpada transportată va continua să formeze depozite însemnate.

Ninsorile care vor cădea în noaptea de 28/29 decembrie și în cursul zilei de 29 decembrie vor fi mai însemnate cantitativ pe versanții cu expunere nordică. Se vor depune în medie 15-20 cm de zăpadă proaspătă, iar vântul puternic de la peste 1800 m va crea noi plăci de vânt. Principalele riscuri sunt reprezentate de instabilitatea stratului de zăpadă proaspătă de tip pulver, care în locurile adăpostite are dimensiuni însemnate și de plăcile de vânt ce se vor forma în special pe versanții cu orientare nord-vestică, nordică și nord-estică. Avalanșe pot fi declanșate chiar și la supraîncărcări mici, iar în zonele adăpostite, cu acumulări mai mari, pot antrena un volum însemnat de zăpadă.

**Munții Făgăraș RISC MARE (4)**

La peste 1800 m stratul instabil de zăpadă proaspătă, de tip pulver, măsoară pe alocuri 25-30 cm. Este depus peste cruste de gheață și stratul vechi, în general consolidat, care măsoară cca. 70 de cm. În zonele adăpostite, zăpada transportată va continua să formeze depozite însemnate, înălțimea troienelor putând depăși 2 metri.

Ninsorile care vor cădea în noaptea de 28/29 decembrie și în cursul zilei de 29 decembrie vor fi mai însemnate cantitativ pe versanții cu expunere nordică. Se vor depune în medie 15-20 cm de zăpadă proaspătă, iar vântul puternic de la peste 1800 m va crea noi plăci de vânt. Principalele riscuri sunt reprezentate de instabilitatea stratului de zăpadă proaspătă de tip pulver, care în locurile adăpostite are dimensiuni considerabile și de plăcile de vânt ce se vor forma în special pe versanții cu orientare nord-vestică, nordică și nord-estică. Declanșarea avalanșelor este probabilă chiar și la supraîncărcări slabe, iar în zonele adăpostite, cu acumulări mai mari, pot antrena un volum însemnat de zăpadă.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **Direcția de Comunicare**